Author: Admin
Last saved by: Chorenova
Company: UVO

Predkladacia  správa

	Úrad pre verejné obstarávanie (ďalej len „úrad“) na základe úlohy C.2. uznesenia vlády Slovenskej republiky č. 228 zo dňa 7. marca 2001 predkladá na rokovanie vlády Slovenskej republiky Informáciu o celkovom štatistickom vyhodnotení procesu verejného obstarávania
 za rok 2008.

	Štatistické vyhodnotenie je vypracované na základe údajov uvedených v oznámeniach o výsledku verejného obstarávania, ktoré verejní obstarávatelia, obstarávatelia a iné subjekty poslali úradu. Materiál svojím obsahom dopĺňa „Správu o výsledkoch činnosti Úradu pre verejné obstarávanie za rok 2008“, ktorú vláda Slovenskej republiky prerokovala a vzala na vedomie 
na svojom 146. rokovaní dňa 08. apríla 2009.

Obsahom materiálu je informácia o uplatňovaní verejného obstarávania za predchádzajúci rok podľa zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon“).

Materiál vyhodnocuje nadlimitné a podlimitné zákazky, pričom základné členenie údajov je podľa typu subjektu povinného aplikovať zákon. Ďalšie členenie je podľa predmetov obstarávania (tovary, služby a stavebné práce), podľa postupov verejného obstarávania, ako aj prehľad zmlúv uzavretých s úspešnými uchádzačmi so sídlom v zahraničí. Nasleduje vyhodnotenie úspešných uchádzačov – podnikateľov vo verejnom obstarávaní a prílohy s tabuľkovým a grafickým znázornením výsledkov.

Verejní obstarávatelia, obstarávatelia a iné subjekty v roku 2008 na základe 4 890 ukončených postupov verejného obstarávania (bez čiastkových zmlúv) uzavreli zmluvy 
vo finančnej hodnote 137 599 mil. Sk/4 567,45 mil. EUR. 

Použitie transparentných postupov verejného obstarávania (verejná súťaž, užšia súťaž, rokovacie konanie so zverejnením, súťažný dialóg) predstavovalo 76,8 % z celkového počtu ukončených postupov verejného obstarávania a 88,3 % finančného objemu z celkovej hodnoty verejného obstarávania. 
Najviac používaným postupom verejného obstarávania bola verejná súťaž (65,8 %). Z hľadiska použitia postupov verejného obstarávania zákon prispel k poklesu počtu rokovacích konaní bez zverejnenia oproti roku 2007 z 24,6 % na 23,2 %. Priaznivý vplyv na tento pokles mal zákon, ktorý stanovuje verejným obstarávateľom a obstarávateľom pred uzavretím zmluvy povinnosť písomne oznámiť úradu začatie rokovacieho konania bez zverejnenia bezodkladne 
po odoslaní výzvy na rokovanie, ale najneskôr 14 dní pred uzavretím zmluvy.

Informácia o celkovom štatistickom vyhodnotení procesu verejného obstarávania 
za rok 2008 nemá finančný, ekonomický a enviromentálny dopad a ani dopad na zamestnanosť.

Predložený materiál má informatívny charakter a nebol predložený na medzirezortné pripomienkové konanie.

V súlade so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov, úrad zverejní materiál na svojej internetovej stránke po prerokovaní vo vláde Slovenskej republiky.